[{"text_idx": "#000000", "text": "Mae llawer o reolau a rheoliadau i gadw atyn nhw, felly weithiau gall pethau ymddangos yn gymhleth ac mae\u2019n hawdd anghofio\u2019r hyn y mae angen ei wneud er mwyn sicrhau na fyddwch chi\u2019n torri\u2019r gyfraith wrth ddefnyddio\u2019r ffordd."}, {"text_idx": "#000001", "text": "Mae\u2019n rhaid ichi wneud sawl peth cyn ichi yrru car neu reidio beic modur ar y ffordd. Mae\u2019r rhain yn cynnwys sicrhau trwydded yrru, cofrestru\u2019ch cerbyd a gofalu bod gan y cerbyd yswiriant, treth ac MOT dilys. Os byddwch yn methu gwneud un neu ragor o\u2019r pethau hyn, fe allech chi wynebu dirwy neu bwyntiau cosb ar eich trwydded (hyd yn oed ar drwydded dros dro). Fe allai\u2019ch cerbyd gael ei gipio neu ei chwalu hefyd."}, {"text_idx": "#000002", "text": "Hyd yn oed os oedd gennych chi drwydded yrru lawn o\u2019r blaen mewn gwlad arall, os trwydded dros dro yn unig sydd gennych yn y Deyrnas Unedig mae\u2019n rhaid ichi basio prawf theori a phrawf ymarferol yma cyn cael gyrru ar eich pen eich hun."}, {"text_idx": "#000003", "text": "Rhaid ichi fod yn 17 oed o leiaf. (16 os ydych yn cael y lwfans byw i\u2019r anabl ar y gyfradd uwch)\nRhaid bod gennych drwydded dros dro ar gyfer Prydain Fawr neu Ogledd Iwerddon (Gallwch wneud cais yma)\nRhaid ichi allu darllen pla\u0302t cofrestru cerbyd o 20 metr i ffwrdd (gan wisgo\u2019ch sbectol neu\u2019ch lensys cyffwrdd os oes arnoch angen y rhain, ac mae\u2019n rhaid ichi eu gwisgo bob amser wrth yrru)\nRhaid ichi sicrhau bod unrhyw gerbyd y byddwch yn ei yrru yn addas i fod ar y ffordd a bod ganddo\u2019r dreth a\u2019r yswiriant priodol i chi ei yrru\nRhaid ichi ddangos platiau D ar flaen a chefn eich cerbyd, lle mae modd iddyn nhw gael eu gweld yn glir (cewch ddangos platiau D neu L yng Nghymru)\nRhaid ichi fod yng nghwmni gyrrwr sydd a\u0302 chymhwyster llawn, sydd dros 21 oed ac sydd a\u0302 thrwydded lawn i yrru car ers tair blynedd o leiaf. Yn ddelfrydol, rydym yn argymell y dylech gael gwersi gyda Hyfforddwr Gyrru a Gymeradwywyd (ADI) ac ymarfer gydag aelod o\u2019r teulu neu ffrind rhwng y gwersi."}, {"text_idx": "#000004", "text": "Y ffordd ddelfrydol i ddysgu gyrru yw cael gwersi proffesiynol gyda Hyfforddwr Gyrru a Gymeradwywyd (ADI) ac ymarfer yn breifat gydag aelod o\u2019r teulu neu ffrind rhwng y gwersi. Bydd yr amser ychwanegol wrth y llyw yn fodd ichi ymarfer ac atgyfnerthu\u2019r hyn rydych chi wedi\u2019i ddysgu gan eich ADI."}, {"text_idx": "#000005", "text": "Er gwaethaf y gost, ddylech chi byth anelu at basio\u2019r prawf gyrru mor gyflym ag y gallwch. Yn hytrach, dylech ddefnyddio unrhyw amser ymarfer ychwanegol i gael cymaint a\u0302 phosibl o brofiad, mewn amrywiaeth eang o amgylchiadau. Gallai hyn arbed arian ichi yn y dyfodol mewn gwirionedd, gan fod gyrwyr mwy profiadol yn llawer llai tebygol o fod mewn gwrthdrawiad."}, {"text_idx": "#000006", "text": "Cofiwch: Cyn trefnu\u2019ch prawf ymarferol rhaid ichi baratoi ar gyfer y prawf theori a phasio hwnnw. Gall eich hyfforddwr gyrru helpu yn hyn o beth a gallwch gael rhagor o wybodaeth hefyd drwy glicio yma."}, {"text_idx": "#000007", "text": "Ers 2018, mae gan y rhai sy\u2019n dysgu gyrru ganiata\u0302d i gael gwersi gyrru ar draffyrdd yng Nghymru, Lloegr a\u2019r Alban. Er mwyn gyrru ar draffyrdd, rhaid i\u2019r dysgwyr fod yng nghwmni hyfforddwr gyrru proffesiynol (ADI) mewn car sydd a\u0302 rheolaeth ddeuol ac sy\u2019n dangos platiau D neu flwch ysgol foduro ar y to."}, {"text_idx": "#000008", "text": "Nid yw gwersi ar y draffordd yn orfodol, a mater i\u2019r hyfforddwr yw penderfynu pryd mae\u2019r dysgwr yn ddigon cymwys. Nid yw gyrru ar y draffordd yn rhan o\u2019r prawf gyrru ar hyn o bryd."}, {"text_idx": "#000009", "text": "Cofiwch: Chewch chi ddim ymarfer yn breifat ar y draffordd. Dim ond gyda Hyfforddwr Gyrru a Gymeradwywyd y mae hyn yn cael ei ganiata\u0301u."}]